Pixie Lott

Pixie Lott, celým menom Victoria Louise Lott (* 12. január 1991, Bromley, Londýn) je anglická speváčka, textárka, herečka a tanečnica.

Na scénu prerazila s jej debutovým singlom „Mama Do (Uh Oh, Uh Oh)“, ktorý bol vydaný v júni roku 2009 a rýchlo sa vyšvihol na čelo britskej singlovej hitparády. Zaujímavosťou je, že túto pieseň taktiež naspievala aj v simčine pre hru The Sims 3 spoločnosti Electronic Arts. Pixiin druhý singel niesol názov „Boys and Girls“ a v septembri 2009 tiež atakoval vrchné priečky UK chart. Ďalej nasledovali piesne ako „Gravity“, „Cry Me Out“ a „Turn It Up“. Celkom vydala štyri štúdiové albumy: Turn It Up, Young Foolish Happy, Pixie Lott a Encino.

 Detstvo 
Victoria „Pixie“ Lott sa narodila v Bromley, v juhovýchodnej časti Londýna. Jej matka jej dala prezývku Pixie, pretože bola „také malé, roztomilé bábätko, ktoré vyzeralo ako víla“. Začala spievať v školskej cirkevnej zbore. V piatich rokoch navštevovala Italia Conti Associates Saturday School v Chislehurst. Neskôr dostala štipendium na Italia Conti Academy of Theatre Arts. Počas svojho hereckého vzdelávania sa objavila v londýnskej muzikálnej produkcii Chitty Chitty Bang Bang a v televíznej produkcii BBC A Celebration to the Sound of Music, kde stvárnila postavu Louisy von Trapp. V 13 rokoch sa so svojou rodinou presťahovala do Brentwoodu. Aj keď počas nahrávania svojho albumu vynechala časť vyučovania, dosiahla vynikajúce výsledky v GCSE testoch.

 Hudobná kariéra 
 2009 – 2010: Turn It Up 
Keď mala Pixie Lott 15 rokov, podpísal s ňou zmluvu hudobný producent L.A. Reid pre vydavateľstvo Island Def Jam Music Group. V jeho dcérskej spoločnosti Mercury Records vyšiel 8. júna 2009 jej debutový singel „Mama Do (Uh Oh, Uh Oh)“, ktorý sa okamžite umiestnil na prvom mieste britských hitparád. Singel bol ocenený striebornou platňou od British Phonographic Industry po predaji viac ako 200 000 kópií. Singel bol úspešný aj mimo Veľkej Británie, dosiahol top 40 v jedenástich krajinách a vo Francúzsku a Dánsku sa dostal dokonca do top 10. V polovici septembra sa aj jej druhý singel „Boys and Girls“ dostal na vrchol rebríčka po predaji viac ako 50 000 kópií. Okrem toho bol „Boys and Girls“ 24. augusta 2010 vydaný v USA ako jej debutový singel.

Jej debutový album Turn It Up bol vydaný 14. septembra 2009. Album debutoval na 6. mieste UK Album Charts a bol ocenený dvojnásobnou platinovou platňou za viac ako 600 000 predaných kópií. Ako tretí singel bola vydaná pieseň „Cry Me Out“, ktorá vyšla 23. novembra 2009 a dosiahla 12. miesto vo Veľkej Británii. Pieseň „Gravity“, štvrtý singel, bola vydaná 8. marca 2010 a dosiahla 20. miesto. 7. júla 2010 vydala piaty singel „Turn It Up“, ktorý sa umiestnil na 11. mieste v Británii.

 Herecká kariéra 
Pixie si tiež zahrala v niekoľkých rolách vo filme. V roku 2010 sa ukázala v úlohe Judy v americkej komédii Fred: The Movie. V roku 2014 bola obsadená do úlohy zavraždeného dievčaťa Megan v epizóde „Blue For Bluebird“ britského seriálu Inspector George Gently.

 Diskografia 
 2009: Turn It Up
 2011: Young Foolish Happy
 2014: Pixie Lott
 2024: Encino

 Referencie 

 Iné projekty 

 Externé odkazy 

 Pixie Lott na AllMusic
 Pixie Lott na Discogs



 Zdroj 

Kategória:Anglické speváčky
Kategória:Anglické herečky
Kategória:Anglickí klaviristi
Kategória:Anglické filmové herečky
Kategória:Anglickí speváci-skladatelia
Kategória:Anglickí souloví speváci
Kategória:Anglické televízne herečky
Kategória:Anglické popové speváčky
Kategória:Interpreti Mercury Records